โบรกฯคงแนะ “ซื้อ” CPF เป้า 35 บ.มองธุรกิจในตปท.หนุนกำไร-รายได้โตระยะยาว
โบรกฯคงแนะ “ซื้อ” CPF เป้า 35 บ.มองธุรกิจในตปท.หนุนกำไร-รายได้โตระยะยาว ณ เวลา 11.27 น.อยู่ที่ 24.00 บาท บวก 0.30 หรือ 1.27% มูลค่าการซื้อขาย 59.53 ล้านบาท
10 มิ.ย. 2558

ผู้สื่อข่าวรายงานว่า ราคาหุ้น บริษัท เจริญโภคภัณฑ์อาหาร จำกัด (มหาชน) หรือ CPF ณ เวลา 11.27 น.อยู่ที่ 24.00 บาท บวก 0.30 หรือ 1.27% มูลค่าการซื้อขาย 59.53 ล้านบาท โดยราคาหุ้นเปิดตลาดที่ 23.80 บาท ระหว่างวันปรับตัวขึ้นแตะระดับสูงสุดที่ 24.00 บาท และมีการย่อตัวแตะระดับต่ำสุดที่ 23.70 บาท ขณะที่ดัชนีหุ้นไทยโดยรวมบวก 0.83%

บล.บัวหลวง ระบุในบทวิเคราะห์(9 มิ.ย.)ว่า แนะนำ “ซื้อ” ราคาเป้าหมาย 35.00 บาท/หุ้น มองว่ากิจการของบริษัทซีพี แคมโบเดีย (CPC) ซึ่งเป็นบริษัทย่อยโดยทางอ้อมของ CPF ผ่านการถือหุ้นโดย CPF Investment Limited เมื่อวันที่ 8 มิ.ย.ที่ผ่านมา จากการดำเนินธุรกิจเกษตรครบวงจร (ได้แก่ ธุรกิจอาหารสัตว์ ธุรกิจฟาร์มเลี้ยงสัตว์และธุรกิจอาหาร) มียอดขายและกำไรที่เติบโตตามลำดับ
โดย CPC วางแผนที่จะก่อสร้างโรงงานอาหารสัตว์เพิ่มเติมในจังหวัดไพลินโดยมีกำลังการผลิต 15,000 ตัน/เดือน (จากโรงงานเดิมที่มีกำลังการผลิต 30,000 ตัน/เดือน) โดยจะเริ่มเทสต์รันในช่วงปลายเดือนก.ค. 2015 เราเชื่อว่าจะเป็นปัจจัยสำคัญที่จะกระตุ้นให้บริษัทเติบโตตั้งแต่ช่วง ครึ่งปีหลังปี 2558-59บริษัทยังตั้งเป้าที่จะเพิ่มสัดส่วนของอาหารสำเร็จรูปภายใน 5 ปีข้างหน้าจากเดิมที่มีสัดส่วน 3% ของยอดขายไปเป็น 10%
โดยเพิ่มการขายผ่านโมเดิร์นเทรดและช่องทางการขายอื่นๆ ประเมินว่า ยอดขายของ CPC ในปี 2558 น่าจะอยู่ที่ 1 หมื่นล้านบาท และกำไรสุทธิปี 2558 น่าจะอยู่ที่ 855 ล้านบาท โดยมีปัจจัยหนุนจากการขยายตัวของธุรกิจอาหารสัตว์และอาหารสำเร็จรูป
ขณะเดียวกันราคาหมูหน้าฟาร์มในกัมพูชาอยู่ที่ 70 บาท/กก. ในขณะที่ราคาไก่เนื้อและไก่พันธุ์พื้นบ้านหน้าฟาร์มในประเทศกัมพูชาอยู่ที่ 50-60 บาท/กก. และ 90 บาท/กก. ตามลำดับ ถึงแม้ว่าบริษัทจะมีต้นทุนราคาค่าพลังงานที่สูงกว่าไทยคิดเป็น 3-5% แต่อัตรากำไรของเนื้อสัตว์บกกลับสูงกว่าไทยเนื่องจากราคาหน้าฟาร์มในประเทศกัมพูชาโดยเฉพาะอย่างยิ่งราคาไก่ที่สูงกว่าไทยอย่างมาก คงคำแนะนำ ซื้อ สำหรับ CPF โดยมีปัจจัยหนุนจากผลขาดทุนที่ลดลงของธุรกิจกุ้งไทย และผลประกอบการของธุรกิจในต่างประเทศมีแนวโน้มดีขึ้นตั้งแต่ช่วงครึ่งปีหลังของปี 2558